Ysigloes dalk oplossing vir MarspioniersMars (Foto: Nasa) Nasa het vandeesweek gesê hy het moontlik geskikte materiaal ‘ontdek’ om huisvesting vir ruimtevaarders op Mars te verskaf. Die agentskap het gesê huisvesting van ys, soos die ysigloes van die Eskimo’s, kan moontlik veilige huisvesting vir ruimtevaarders verskaf terwyl hulle navorsing doen op die planeet. Nasa se Langley Research Centurion, in Hampton in die VSA, het dié beplanning van die sogenaamde Mars Ice Homes bekend gemaak. Dit vorm deel van ŉ reeks uitdagings wat Nasa moet oorkom as deel van sy plan om in die volgende dekade ruimtevaarders na Mars te stuur. Die idee is dat die binnekant van die igloes van die aarde na Mars gebring word en daar opgeblaas word. Die buitekant word dan met waterys toegepak, wat plaaslik gekry word. Nasa glo groot hoeveelhede waterys is net onder Mars se oppervlak te vinde. Omdat die reis na Mars langer sal neem en ruimtevaarders vir lang tye op dié planeet moet bly, is een van die vereistes ook stoorplek. Waterys het dieselfde vermoë as ander materiaal wat andersins van die aarde vervoer sou moes word om bestraling te keer. Dit kan ook stofstorms weerstaan. Bron: Christian Science Monitor